วิธีการเลี้ยงดูครอบครัวของ เฉลียว อยู่วิทยา กรณีศึกษาสำหรับธุรกิจครอบครัว
เมื่อวันที่ 17 มี.ค.ที่ผ่านมา ประเทศไทยได้สูญเสียนักธุรกิจผู้มีชื่อเสียง
27 มี.ค. 2555

โดย...กิติพงศ์ อุรพีพฒนพงศ์
เมื่อวันที่ 17 มี.ค.ที่ผ่านมา ประเทศไทยได้สูญเสียนักธุรกิจผู้มีชื่อเสียง คือ คุณเฉลียว อยู่วิทยา เจ้าของเครื่องดื่มกระทิงแดง หรือ Red Bull ที่ดังไปทั่วโลก 
ผมเองไม่ได้รู้จักคุณเฉลียวในฐานะส่วนตัว แต่รับรู้บทบาทท่านในฐานะเจ้าของธุรกิจกระทิงแดง หรือ Red Bull เครื่องดื่มชูกำลังที่มีชื่อเสียงในประเทศไทยและระดับโลก แต่บทเรียนที่คุณเฉลียวได้สอนลูกๆ ในการทำธุรกิจนั้นเป็นที่น่าสนใจสำหรับเจ้าของธุรกิจครอบครัว
ผมได้อ่านบทความในกรุงเทพธุรกิจ ที่ คุณสุทธิรัตน์ อยู่วิทยา ลูกสาวได้ให้สัมภาษณ์ในเรื่องที่คุณเฉลียวอบรมเลี้ยงดูลูกหลายเรื่อง เช่น
1.ได้เปิดเทปโอวาท 4 ท่าน เหลียวฝาน (นักปรัชญาจีน) ให้กับบรรดาลูกฟังทุกวัน ซึ่งโอวาท 4 ได้แก่
1.1) การสร้างอนาคต
1.2) วิธีแก้ไขความผิดพลาด
1.3) วิธีสร้างความดี
1.4) ความถ่อมตน
2.นอกจากนี้ คุณเฉลียวยังสอนให้ลูกๆ รู้จักความกตัญญูรู้คุณต่อผู้มีอุปการคุณทุกท่าน ทั้งพ่อแม่ เพื่อน ผู้อาวุโส 
3.ท่านยังดำรงชีวิตด้วยความเรียบง่าย แม้จะมีสินทรัพย์กว่า 1.5 แสนล้านบาท และร่ำรวยเป็นอันดับ 205 ของโลก ที่สำคัญคือการบริจาคเงินเพื่อการกุศลและส่วนรวม และการทำโครงการเพื่อสังคม โดยท่านบอกว่าเงินโฆษณาไม่ควรมากกว่าเงินในการทำประโยชน์ และการทำบุญโดยไม่ต้องมีการป่าวประกาศโฆษณา
4.ส่วนความสำเร็จในการทำธุรกิจ คุณเฉลียวให้ความสำคัญเรื่องคน โดย คุณสุทธิรัตน์ ได้บอกว่า หัวใจความสำเร็จของธุรกิจไม่ได้อยู่ที่เทคโนโลยีเพียงอย่างเดียว แต่ต้องกลับมามองคนรอบตัว มองคนในองค์กรทำงานด้วยความสุข ทำงานด้วยความรัก เป็นครอบครัวเดียวกัน และ
5.โอกาสในการทำธุรกิจในต่างประเทศเกิดจากความจริงใจและการมองการณ์ไกล
การเสียชีวิตของคุณเฉลียวเป็นการสิ้นสุดของผู้บุกเบิกธุรกิจครอบครัวรุ่นที่ 1 ขณะนี้การทำธุรกิจจึงตกอยู่ในมือของบรรดาลูกๆ คุณเฉลียวรุ่นที่ 2 ที่จะต้องดำเนินการสืบทอดต่อไปเพื่อให้เจริญจากรุ่นสู่รุ่นโดยเฉพาะการนำ Red Bull ให้อยู่ในระดับโลกสืบต่อไป
หลักการอบรมเลี้ยงดูลูกๆ ที่ใช้ปรัชญาจีนโดยเฉพาะโอวาทท่านเหลียวฝาน 4 ข้อ และหลักการทำงาน ไม่ว่าเรื่องคน ความจริงใจ และการมองการณ์ไกล ผมก็เชื่อว่าคุณเฉลียวคงใช้เป็นแนวทางในการสร้างความยิ่งใหญ่ให้กับธุรกิจครอบครัวของท่าน โดยเฉพาะการสร้างอนาคตในการร่วมทุนกับดีทริช มาเตอซิทซ์ นักธุรกิจชาวออสเตรีย ตั้งบริษัท Red Bull Gmbh ที่นำสินค้าไทยไประดับโลก
ที่สำคัญที่ท่านพูดกับลูกๆ ทุกวันว่า
“เราทุกคนเกิดมาจากดิน ทุกคนมีกรรมเป็นของตัวเอง สุดท้ายก็เป็นเถ้าธุลีไม่มีใครเอาไปได้เลยแม้แต่สิ่งเดียว ท่านจึงเป็นวันนี้”
ข้อคิดเหล่านี้เป็นข้อคิดที่ดี สงสัยผมคงต้องไปหาหนังสือของท่านเหลียวฝาน หรือ CD มาฟังอีกที ความจริงหลักปรัชญาจีนและหลักพระพุทธศาสนามีความสำคัญต่อการสืบทอดธุรกิจครอบครัวอย่างมีนัยสำคัญ
คุณสราวุฒิ ลูกชายอีกคนเคยให้สัมภาษณ์ว่า
แม้ไม่ได้เรียนสูง แต่คุณเฉลียวสนใจเรียนรู้ด้วยตัวเองไม่ว่าจะเป็นภาษาอังกฤษ หรือกฎหมาย หรือข้อกำหนดในการทำธุรกิจ และการปรับตัวให้ทันกับสถานการณ์ที่เปลี่ยนแปลงไป มีสินค้าใหม่ๆ รองรับกับความต้องการของผู้บริโภคที่เปลี่ยนแปลงไป 
ผมจึงเชื่อว่าคุณเฉลียวท่านคงเป็นนักอ่านหนังสือตัวยงทีเดียว ซึ่งก็สอดคล้องกับบรรดาชีวประวัติมหาเศรษฐีที่รักการอ่าน และสามารถทำนายอนาคตได้ดังที่ผมเคยเขียนแนะนำหนังสือวิชาเศรษฐีในบทความตอนที่แล้ว
จากบทสัมภาษณ์ลูกของคุณเฉลียวทั้งสองคน ทำให้ผมได้ข้อคิดอีกอย่างหนึ่งที่ผมอยากเพิ่มเป็นตัว C ที่ 6 นอกเหนือจาก 5C ในบทสุดท้ายของหนังสือวางแผนสืบทอดธุรกิจครอบครัวอย่างยั่งยืนที่ผมเคยเขียนไว้ว่า
C = Corporate Structure (โครงสร้างบริษัท)
C = Compensation (ผลประโยชน์ค่าตอบแทน)
C = Communication (การสื่อสารระหว่างกัน)
C = Conflict Resolution (การระงับข้อพิพาท)
C = Care and Compassion (ความกรุณาและความเอื้ออาทร)
แล้ว C ที่สำคัญอีกตัว คือ Change (ความเปลี่ยนแปลง) ที่สมาชิกในครอบครัวต้องพร้อมรับกับความเปลี่ยนแปลง ทั้งปัจจัยภายในภายนอกที่ผมจะนำมาเขียนในโอกาสต่อไป 
ส่วนท่านผู้อ่านอย่าลืมแวะไปหาหนังสือที่ผมแนะนำในงานสัปดาห์หนังสือแห่งชาติวันที่ 29 มี.ค. นะครับ (ไม่รู้ว่ามาจบด้วยการแนะนำหนังสืออีกได้อย่างไร)
บทความตอนนี้ ผมจึงขอคารวะคุณเฉลียว อยู่วิทยา ผู้สร้างตำนานธุรกิจไทยในเวทีโลกมหาเศรษฐีของไทย ผู้ทำประโยชน์แก่ส่วนรวม แต่จากไปอย่างเรียบง่ายอันน่าจะเป็นตัวอย่างที่ดีของนักธุรกิจไทยที่ควรศึกษาในอนาคต